送吳立夫
作者：方鳳
朝代：宋

paragraphs: 有人儲書塞中腸，不能奮發爲辭章。
亦有英姿限時命，坎坷名不登文場。
吳子妙年即秀穎，隻字過眼終無忘。
文如翻水溢萬斛，晝夜不舍流湯湯。
于今東南聚雋彥，奭然一發能穿楊。
二十脫穎客毛遂，名登十九能低昂。
亦如列宿二十八，有捄天畢施之行。
况子平生志遠遊，塊坐已能窮八荒。
從茲北上有歷覽，徑到洪河經呂梁。
青徐平野望不極，半萬里程趨冀方。
君不見龍門探奇氣益壯，文豪千載同翱翔。